
TENY FAMPIDIRANA 


Nosoratana ity boky ity ho anareo tanora indrindra indrindra, tsy natao 
hampahatahotra anareo akory fa vao mainka aza entina hamporisihina antsika 
handinika sy hanadihady tsara ireo lafin-javatra samihafa mikasika ny 
fanambadiana. Tsapa tokoa manko fa miseho etsy sy eroa ny fifanolanana eo 
anivon'ny tokantrano ary mitombo isa isan'andro ny mpivady mifampitory eny 
amin'ny Fltsarana ka mangataka fisarahana. 

Fomba iray entina miaro ny fianakaviana izany izao famelabelaran-kevitra ataonay 
izao. Ekena fa tsy manana andraikitra mivantana amin'ny "fampiofanana ireo olona 
maniry ny hiroso amin'ny fanambadiana" izahay. Nefa na izany aza dia mba te- 
hizara traikefa sy fahalalana momba ny fanabeazana izahay satria adidy masina eo 
amin'ny mpiara-belona izany. Na dia kristiana aza ny mpanoratra dia ninianay 
nojerena tamin'ny "maso laika" fotsiny aloha ity resaka fanambadiana ity. Mino 
aho fa mbola ho avy koa ny anjaran'ny mómpera sy pasitera ary ny "révérend" 
isany amin'ny fanehoana ny hevitr'izy ireo momba ny fanambadiana raha vakiana 
araka ny Baiboly Masina . 

Fiarovana ny fianakaviana tsy ho potika, fiarovana ihany koa ny Firenena tsy 
hipatitaka, izany sy izany ary ry tanora isany no tanjona tianay ho tratrarina 
tamin'ny fanoratana ity boky ity. 

I. FANOMANANA AMIN'NY ALALAN'NY FANABEAZANA SY FAMPIANARANA 


Sehatra goavana enti-manomana ny fanambadiana ry tanora ny fanabeazana sy 
fampianarana, tsy zavatra mandeha ho azy na koa voajanahary toy ny iheveran'ny 
maro azy akory ny fanambadiana. 

1- Fifampikasohana amin'ny hafa 

Sao dia hadinontsika ary fa olona roa samy hafa saina sy fo amam-panahy ange no 
miara-miara miaina sy mikambana mba hamaritra ny atao hoe fanambadiana? Vao 
kely izany ny zaza dia tokony zarina sahady hifampikasoka amin'ny olona samihafa. 
Isan'ny manomana azy hahay hiara-monina amin'izay hovadiany sahady ny zavatra 
toy izany. Misy anefa ray aman-dreny adaladala izay mamefy ny zanany tsy 
hanatokatona ankizy hafa na olon-kafa satria misy zavatra atahorany ao, zary lasa 
olo-manirery ny ankizy toy izany ka mampahatahotra ny fiaraha-miainany amin'izay 
olona hovadiana any aoriana any. 

2- Finamàna 

Mba manana namana ary ve ianao io ? Efa nisainao hoe firy ? Ary iza no betsaka 
indrindra, ny lahy sa ny vavy ? Misy antony manokana ve no mahatonga izany ? 
Tena ilaina ny fananana namana hifampizarana ny hafaliana sy ny fahoriana. 
Manefy ny toetsainao izany hizara fitiavana amin'ny hafa (tokony ho fitiava- 
namana aloha amin'ny vanim-potoana voalohany). Efa fianarana sahady koa io 
hihaino ny hafa ary miezaka hitakatra ny olana mahazoireo manodidina ny tena. 

3- Mahalala tena momba ny fitaovam-pananahana sy ny firaisana ara-nofo 

Saro-kenatra sy be fadifady izay isika Malagasy. Tsy maninona fa mety ho misy 
mahatsara azy izany satria toetra tena maha-malagasy izany. Saingy izao, mba 
fantapantaro ihany ny momba ny taovam-pananahanao na lahy ianao na vavy. 
Marina fa efa mianatra momba izany ianareo any amin'ny CEG sy Lyeée saingy tsy 
dia ampy loatra ny fahalalana atolotra anareo any. Azonareo atao ny mijery ny 
Aterineto (internet) ka mandalina tsara ny toetoetry ny filahiana sy ny fivaviana. Ny 
lahy tokony hahafantra momba ny vavy ary ny vavy koa tokony handinika momba 
ny lahy. Fitaovana ireny ary rehefa fantatra tsara ny toetoetrany sy ny fomba 
fiasany dia azo inoana fa tsy hampidi-doza intsony ho an'ilay mpampiasa azy. Ary 
izao koa e, ianareo zavavy mba manontanintania ihany ny reninareo, torak'izay koa 
ianareo zazalahy, aza menatra manontany an-drabaina e ! 

Ny zavatra faharoa dia ny firaisana ara-nofo. Rehefa miakatrakatra ny taonan'ny 
ankizy dia matetika no mifampitantara resaka firaisana ara-nofo, indrindra fa ny 
ankizy lahy. Mivadika ho anganongano sy nofinofy eo ilay izy ary lasa kivazivazy 
fotsiny aza matetika ka tsy misy fanabeazana voaray akory hany ka mamoa-doza 
Ratanora. Misy tanora sasany sahy miera tsotra izao amin'ny reniny hoe "efa 

mahazo manao firaisana amin'ny sipako ve aho?" nefa matetika dia 
fampitandremana sy fampiandrasana aloha no valiny azony. Tsotra ny antony 
rankizy, tsy mbola vonona ny fitaovam-pananahanao sy ny sainao hiatrika izany 
sedra izany. Aza adino fa na dia safofaso sy orokoroka fotsiny aza ange dia efa 
manaitra ny retsika sy ny hòrmòna anatin'ny vatana e ! Manakorontana ny ao 
anaty ao satria mampihazakazaka ny fiforonan'ireny hòrmòna ireny moa va tsy 
voankazo mbola maintso nefa dia hotazana sahady. Tsy maintsy hanao izany 
daholo ianareo rehetra ireo fa mahandrasa kely aloha. Ny tsy firosoana amin'ny 
firaisana anefa tsy midika hoe tsy tokony ho fantarina ny mombamomba ny atao 
hoe firaisana ara-nofo, ny zava-doza mety haterany toy ny aretina sy ny vohoka tsy 
nirina. 

Any ivelany dia efa misy manam-pahaizana manokana mampianatra ny tanora 
momba izany. Mba mila mpampianatra sy mpanoro hevitra koa ny tanorantsika fa 
tsy vitan'ny fandrarana fotsiny hoe "Aza manao, aza manao" ity zavatra ity. Iza ary 
no hatoninareo rankizy? Raha araka ny hevitro, aoka tsy ho menatra ny reny 
hanorotoro ny zanany vavy, aoka tsy hasiaka fahatany ny ray hampianatra ny 
zanany lahy. Mila mandray andraikitra isika olon-dehibe fa tsy hiafina lava ao 
ambadiky ny hoe olo-pady, mahamenatra sns. Rehefa tsy hanoro ny zanakao lahy 
ny rainy Ramatoa dia raiso ny andraikitra. Tsy voatery hivantambantana ny teninao 
fa ataovy resaka vazivazy. Mety hahomby ny fomba fanabeazana toy izany. Aza 
adino koa fa olona azo itodihana ry zoky lahy sy zoky vavy efa manambady. 

4- Ny pelaka: ny fiarahan'ny lahy samy lahy na koa ny vavy samy vavy 

Noho ny rivotra mitsoka ateraky ny fanatontoloana dia tafiditra tsikelikely eto 
amintsika koa ny resaka pelaka, na lahy samy lahy izany na vavy samy vavy. Isika 
Malagasy moa malaky dia malaky amin'ny fanarahana lamaody koa tsy dia 
mahagaga loatra raha miroborobo ny zavatra toy izany amin'izao vanim-potoana 
izao. Na dia fantatra aza fa fiarahana mivoana amin'ny mahazatra sy ny 
nanabeazana ny tena ny pelaka dia tsy maintsy atrehan'ireo ray aman-dreny ny 
zava-misy. Tsy misy angamba ray aman-dreny na mpiray tampo maniry ny 
hahatongavan'ny zanany na ny havany ho pelaka. Zavatra manahirana anefa ny 
hitsara be fahatany ny olona manaraka io lalana io satria tsy fantatra mazava hoe 
afaka nisafidy malalaka ve izy sa noteren'ny fiovana nivoatra tao anatiny tao. Ny tsy 
azo lavina kosa anefa dia misy zatovo sasany miova vetivety na miova tanteraka ho 
pelaka satria mahazo vola noho izany zavatra izany. 

Boky iray manontolo mihintsy angamba no ilaina hamahavahana ity resaka pelaka 
ity, ny hany torohevitra ataonay eto dia izao: mila mandinika ny tanora ndrao 
tafatsoropaka amin'ny zavatra tsy fanta-piafarana. Fantatrareo tsara ry tanora fa 
raha diso fiantefa ny fitiavana dia hiteraka ratram-po tsy hay tohaina. Ny ray aman- 
dreny koa mila manara-maso sy mandrefy ny fivoaran-toetran'ny zanany. 

5- Ny sary mamoafady entin'ny Aterineto 

Zary lasa loza mitatao ho an'ny ankizy izy io satria mora dia mora loatra ny 
fanokafana ireny pejy misy sary sy video mamoafady ireny. Taitra mialohan'ny 
fotoana ny faniriana hanao firaisana ara-nofo vokatry ny fijerena ny zavatra toy 
ireny ary mazàna mandiso ny fiheveran'ny ankizy ny atao hoe fanambadiana izany. 
Mila mihaino ny anatra ataon'ny ray aman-dreny ianareo mba tsy ho voatarika 
hijery ireny zavatra mamoafady ireny. Poizina ho an'ny saina amam-panahy ireny 
rankizy ary tandremo fa ireny no mitarika anareo ho any amin'ny lalan-dison'ny 
fanolanana sy ny vohoka tsy niriana. Mety hivadika aretin-tsaina mihintsy aza 
ohatra ny fijerena sary na video mamoafady izay ahitana olona manao firaisana 
amin-javatra na amin'ny biby ! 

Mety ilaina amin'izay kosa angamba ny hanokafan'ny mpanabe sy ny sekoly 
adihevitra momba ity fijeren'ny ankizy sary na koa video mamoafady ity. Tokony 
hialana amin'izay ilay fahazarantsika manakobokobona ny zavatra toy izany. Rehefa 
manambady ianareo any aoriana any dia ho tsapanareo fa tsy hanaiky ho 
zimbazimbaina sy hoviraviraina toy ny biby ny andefimandrinareo koa ajanony 
dieny izao ny fangalaranareo mijery ireny zava-doza ireny. 

6- Ny raharaha ao ankohonan'ny Dada sy Neny 

Mba jereo ange ny fiainan'ireo namanareo e ! Misy ankizy izay tena tsy mandray 
ravin-dena mihintsy satria "mianatra hono izy". Zavatra tsy azo ekena izany. Marina 
fa manana mpanampy izy ireo any an-tranony any ka mety tsy hisy raharaha 
hataony intsony. Nefa tokony tsy hozarin'ny ray aman-dreny hiraviravy tanana ny 
zanany. Ny tokantrano rankizy dia azo oharina amin'ny orinasa iray ka ny olona 
tsirairay ao anatiny no mampihodinana ilay orinasa. 

7- I Dada sy Neny no fitaratry ny zanany 

Manome sary ny fitaratra ary amin'ny lafim-piainana rehetra io, sary mety ho lasa 
mòdely ho an'ny zanaka aman-jafy. Ny olana anefa dia misy ny mòdely tsara nefa 
koa ao ny mòdely ratsy. Mazana tsy hain'ny ankizy kely ny manavaka ireo fa dia 
halainy tahaka an-jambany any fotsiny ny zavatra ataon'ny ray aman-dreniny. Raha 
mifankatia tsara i Dada sy Neny dia hotsapan'ireo naterany ny fitosak'izany 
fitiavana izany ao an-tokantrano. Raha miady lava kosa izy ireo dia manjary miaina 
fitaintainana lalandava ny ankizy. Ohatra fotsiny ireo zavatra roa ireo saingy hisy 
fiantraikany any an-tsaina sy am-pon'ireo ankizy izany zavatra izany mandram- 
pahafatiny. Ho hita taratra any amin'ny tokantranony izany rehefa lehibe izy ireo. 
Na izany aza rankizy, aza mety mandray lesona ratsy avy amin'ny ray aman-dreny 
ianareo, efa fantatrareo fa ratsy ny misotro toaka, mifoka sigara sy rongony, miteny 
sy manompa ratsy, mamono vady... 

II. VANIM-POTOANAN'NY FISIPANA 


Zary efa fahazarana izany fanaovana sipa izany ankehitriny, lasa lamaody satria ireo 
tanora manodidina samy manana ny azy. Dia efa ohatran'ny gisitra ery raha tsy 
mba manao izay fanaon'ny hafa. Tandremo anefa fa ahitan-doza ny manaraka 
lamaody tsy manendrika ny tena. 

1- Fitiavana mitsiry sy fitiavana miredareda 

Vao mipaika kely ny vanim-potoanan'ny adolatsento dia injao fa mitsidika koa 
Rafitiavana. Manomboka menamenatra sy mitokatokana izay ny zatovo, tsy te- 
hilalao intsony satria menatra sy matahotra hojeren'ny sasany. Zavatra voajanahary 
izany. Miha-mafy anefa ny fidoboky ny fo rehefa ela ny ela ary teraka ho azy ilay 
faniriana hitia sy hotiavina. Manomboka amin'izay ny "fifampikaotiana" araka ny 
voambolana fampiasanareo tanora. Ny zatovo lahy toa manao voady anaty hoe 
"tsy maintsy zakako iny sipa iny", ny ankizivavy kosa sahiran-tsaina fatratra ny 
amin'ny hoe "Flanaiky ary ve aho sa handa ?". Samy miteraka adin-tsaina ho azy 
ireo avokoa izany zavatra izany ary ny tena loza dia misy fiantraikany ratsy any 
amin'ny fifantohana amin'ny fianarana ny fanombohana manao sipa. 

2- Aza manara-damaody sy ny fandrisihan'ny namana 

Tsy tokony ho lamaody ny fanaovana sipa. Aza manaiky tarihan'ny namana hanao 
sipa kanefa ny fonao mbola tsy taitra amin'izany akory. Misy fotoanany ny zavatra 
rehetra ary tsy tokony hihazakazahana izany satria ny fanambadiana ange avy eo ka 
fiainana ara-pitiavana izay haharitra mandram-pahafaty e! Tandremo fa misy ankizy 
namana izay tena "manera" mihintsy ka mitatitra ny fanirian'ny hafa anao ho 
sipany. Mila mametraka fanontaniana amin'ny tenanao ianao io : "hataoko inona 
moa sipa ? Tena ilaiko ve izany zavatra izany amin'izao vanim-potoana izao ?". Aza 
miady saina irery momba izany ianao fa resaho amin'ny Dada na i Neny na i zoky ny 
zava-misy. Ny torohevitry ny namana matetika tsy mitondra any amin'ny lalana 
tsara, ny antony dia ilay manoro hevitra anao aza ange ka mitovy olana aminao e, 
izany hoe olona tsy manana traikefa amin'ilay fitiavana akory. Tsy misy raikipohy 
majika (formule magique) ny amin'ny hoe tokony hanao sipa na tsy tokony. 

3- Firaisana ara-nofo sy ny fiantraikany 

Efa tena niova ny fisainana satria maro ireo mpisipa no efa manao firaisana ara- 
nofo na dia voararan'ny ray aman-dreny sy sazian'ny lalàna eto amintsika aza izany. 
Mandrehitra sy mampiredareda ny filana ny fiarahana any amin'ny takotakona, ny 
fifanorohana sy ny safosafo isan-karazany. Mazana ilay zazalahy no mitondra ny 
baolina ka manafosafo sy mikitika ny faritra izay mampahalemy sy mampivaha ny 
fiarovan-tenan-drazazavavy. Mila miaro tena amin'ny tovolahy toy izany ny 
tovovavy satria ny tanjony dia ny hamiravira avy hatrany mba ahazoany 

fahafinaretana. Misy hevi-petsy lalina izany ary saronany teny mamy sy fanomezan- 
toky zato taonina mba hampanekeny anao. Tandremo fa firaisana indray mandeha 
monja dia mety ahabevoka vehivavy iray ! 

Misy fiantraikany ratsy ny fanaovana firaisana ara-nofo Rankizy. Ny voalohany 
indrindra dia ny vohoka tsy niriana. Fahafaham-baraka ho an'ny fianakaviana 
manontolo izany bevohoka tsy manambady izany ho an'ny Malagasy. Saingy indrisy 
fa efa tsy toe-tsaina Malagasy intsony ny iainantsika amin'izao fotoana izao. Ny 
loza hafa koa dia ireo areti-mifindra vokatry ny firaisana ara-nofo, isan'ireny ny 
areti-mahafaty MST/SIDA ankoatr'ireo izay efa mahazatra toy ny angatra, ny tety 
sns. Tandremo fa firaisana indray maka monja dia mety hampiditra aretina ao anaty 
tenan'ny lahy na ny vavy ! 

4- Fantatro tsara ve ny ny sipako ? 

Ny mahamaika ny tanora dia ny endrika amam-bikan'ilay olona hosipainy. Dia avy 
eo ny fomba fitafiny, ny firavaka fitondrany, ny fananany sy fitondrany mòtò na 
fiara ... Toetra voajanahary eo amin'ny tanora io fahataitairana noho ny endrika 
ivelany io. Marina fa sarotra ny mamantatra toetr'olona iray nefa tsy maintsy atao 
izany raha vantany misary zoro aminao ny tovolahy iray na koa manomboka 
taratara aminao ny sipakely iray. Izany no antony ilazana eto hoe mahandrasa 
aloha, mila saina matotra ny fitiavana olona iray ndrao miantoraka amin'ny hazo 
boboka. 

5- Aza tonga dia miditra lalina aloha... 

lo no fahamatorana voalohany. Mila mitandrina, mihaino sy mitadidy tsara izay 
tenininy, mamadibadika tsara izay valin-teny homena azy, manadihady an-kolaka 
izay tsara ho fantatra momba ilay hosipaina sns. Matetika dia ny zazavavy foana no 
mizaka ny tsy mety ka mba mailo, aza manaiky hiditra amin'ny toerana kizokizo sy 
mitokatokana, aleo tsy mifanafosafo sy mifanorokoroka izany mihintsy aloha. 
Fifankazahoana am-po no atao hoe fitiavana ka raha mety dia aleo ny fo no 
mifampiresaka, ny maso no mifampita fahatsapana fa ny vatana aleo aloha mba 
hiandry ny fotoana maha-vonona azy. Andeha oharintsika amin'ny fiampitana rano 
ilay fisipana, manomboka mitsaka rano ny tongotrao ka rehefa hatreo an-kitrokely 
ny haavon'ny rano dia mijanona kely aloha maka saina: mahay milomano ve aho, 
sao dia misy voay io rano io, iza no hamonjy ahy raha misy ranon-trambo tampoka 
?Tsy fahavendranana velively akory no miandry. 

6- Olana samihafa : fampirafesana, tsy fahamatorana ... 

Fanomanana anareo amin'ny fanambadiana ny tanjona kendren'ity boky kely ity. 
Azo tarafina sahady eto amin'ny vanim-potoanan'ny fisipana ny toetran'ireo 
mpisipa: mifankatia sy mifampitsinjo ary mifampitsimbina ? Sa tsy mahatan-damba 

sy tsy an-dalovana tovovavy na tovolahy hafa ? Mba mpanaja fotoana sy mpanaja 
olona ? Ho anao mbola tsy tafiditra amin'ny fisipana io, tsarovy fa mety ho lalana 
diavinao izany hampirafesin'ny sipanao amin'ny olon-kafa izany. Olana goavana 
miteraka fifandroritana sy mety hitarika any amin'ny famoizam-po izany koa jereo 
tsara ny lalana diavin'ny tongotrao. 

7- Fisarahana sy fahadisoam-panantenana 

Fomban-javatra izany ka ! Misaraka ny mpifankatia rehefa mandringa ilay fitiavana. 
Mihena na foana ny fitiavan'ny anankiray ary efa an-dalana mifindra mankany 
amin'olon-kafa. Amim-pahatsorana no ilazako eto fa ilaina ny zavatra toy izany 
mba ahatsapan'ny tanora ny tena dikan'ny fiainana: tsy mandeha ho azy akory izao 
rehetra izao. Mila miaina izany fisarahana izany, mila mahatsiaro maharary ao am- 
po ao mba handraisanao lesona amin'ny fiainana. Mety hisy ny fahadisoam- 
panantenana, tena mafy izany nefa mianara mitraka moramora, mianara miova 
tsikelikely mba hivoahanao mpandresy satria tena ady izany fitiavana izany. Ady 
atrehina isan-tsegondra ny fitiavana mba ahazoanao mitazona ny fon'ilay olon- 
tianao ! Mahaiza mizara izay mavesatra amin'ny ray aman-dreninao, amin'ny 
mpiray tampo aminao, amin'ilay namana tena mahatoky anao. Ny entan-jaray 
manko mora zaka. Ho hitanao fa efa fiadiana goavana anananao ary ho entinao 
miatrika ny fiainam-panambadiana izao fahavoazanao izao. Aza kivy e! 

8- Fiaingana vaovao sy fanefena toetsaina ho matotra 

Tsy misy maniry zava-dratsy ho an'ny tenany (na ho an'ny hafa koa) fa ny zava- 
dehibe dia ny fahaizana manodina ilay "faharesena" ho fandresena. Ny toetsainao 
mihintsy ange no voasedra, voatefy ary manjary matotra ianao manoloana ny 
fiainana taorian'ireny zava-nitranga ireny. Ataovy ho fiaingana vaovao ho anao 
izany, ataovy tsapan'ny rehetra fa niova ianao, niha-tsara, niha-matotra ka tsy ilay 
bandy kely na ilay sipa kely adalan-tsipasipa iny intsony, rebodreboky ny bika 
aman'endrika fotsiny. 

9- Mitady vady sao dia antitra ampijoroana 

Tsy fantatro na mbola manana toetsaina hoe ny fanambadiana no tanjona eo 
amin'ny fiainana ny ankamaroan'ny zazavavy malagasy ankehitriny ? Hany ka raha 
vao dila ny faha-18 taona dia manomboka miasa saina, manahy, matahotra ndrao 
dia "tsy misy mpikaoty intsony" ka tsy hahazo vady. Ary dia iny Razazavavy fa 
miezaka mampidera bika aman'endrika, mamonjy fotoan-danonana etsy sy eroa ho 
hitam-bahoaka. Ary mazàna aza dia "mikaoty lehilahy" na manadala vadin'olona 
no iafarany satria tsy mahandry ny anjarany. Izao anefa atao an-tsaina: ny 
fahatsaran'ny toetranao no mahasarika voalohany ny fiaraha-monina aminao. Ary 
mba manàna koa moa finoana fa ny fanambadiana ange ka anjara sy 
tendrin'Andriamanitra e! 

10-Vady toy inona moa no noeritreretiko ? 

Vitsy amintsika no manomana ny zanany hametraka io fanontaniana io. Voalazako 
teo ambony teo fa anjara sy tendry ny fanambadiana saingy tsy midika akory izany 
fa tsy misy andraikitra raisinao tanora io eo amin'ny fiainanao. Dia ho anjara sy 
tendry fotsiny ve ny nahabevoka ilay sipa niaraka taminao ? Tandremo ihany a 
IFariparito mialoha ihany izay toetoetra tianao sy sahaza anao: bika aman'endrika, 
fahaizany mifandray aman'olona, fahaizana amam-pahalalana ananany, 
tantaran'ny fianakaviany, tantaram-piainany manokana, harin-kareny, mahay 
mihaino sy mandray lesona sa tsia ... ary ho an'ny ankamaroany dia miampy hoe 
olona mivavaka sa tsia. Mila mamaritra masontsivana maromaro ianao mba 
ahazoana sary an-tsaina ilay ho vadinao rahatrizay. Mety hiova eny an-dalana ireo 
mason-tsivana ireo saingy efa mba tsy mamantana any an-kady avy hatrany aloha 
ny lalana alehanao. Dia izao koa e, mba miresadresaha mikasika izany amin'ireo 
olona ao an-trano, amin'ny namana akaiky, amin'ny mpanabe sns satria ny hevitra 
tsy azo raha tsy amin'olombelona, hoy ny Ntaolo malagasy. Na izany aza, mila 
mitandrina koa satria raha fatra-pitady ny tsara sy ny tomombana eo ianao dia 
mety ho lany andro...Tsy voatery ho hitanao taratra sahady amin'ilay sipanao ireo 
toetra tianao ireo, manampy anao handray fanapahan-kevitra anefa izany. 

Hitantsika teo ary fa zava-dehibe io vanim-potoanan'ny fisipana io satria mety 
hanefy ny toe-tsaintsika sy ny fomba fijerintsika ny atao hoe fitiavana. Ny traikefa 
azo mandritra io vanim-potoana io dia mety hamaritra ny hoavin'ny mpivady atsy 
ho atsy. 

III. ANKATOKY NY FANAMBADIANA 

1- Fanambadiana noho ny fitiavana ? Noho ny fanerena na koa hena-maso ? 

Noho ny fifanarahana manokana ? 

Mibosesika be izany fanontaniako izany nefa ilaina valiana araka ny tokony ho izy. 
Rehefa maminavina ny hivady ny tanora (na ny antitra koa aza e!) dia tokony 
hisaintsaina ireo fanontaniana ireo satria ny valiny izany no fotrotra mampisy ilay 
tokantrano. Vao eo am-panombohana ary ry tanora dia apetraho tsara ILAY 
FOTOTRA. Tsy olana mihintsy ny antony ivadiana RAHA TENA IFANARAHANA, RAHA 
TENA TENY IERANA. Ny zava-dratsy indrindra angamba dia ny fanambadiana 
terena. Misy aza milaza fa teraka ho azy eny an-dalana eny hono ny fitiavana ho 
an'ireo nivady noho ny fifanarahana manokana. Tsy fantatro hoe hatraiza ny 
fahamarinan'izany zavatra izany. Mazava ho azy fa raha mody tia ny anankiray dia 
ho rava ilay tokantrano rehefa hibaribary ny laingany sy ny fihatsaram-belatsihiny. 
Misy tanora sasany mikendry tombontsoa matoa manaiky hanambady olona iray 
saingy mila mivonona hizaka ny vokatr'izany any an-tokantrano any Tompoko satria 
hotsapan'ny fianakaviana foana, indray andro any, ny toetsainao nisafidy hanao 
zavatra toy izany. 

2- Mila teti-panorona iraisana mba hiaraka hanangana 

Mieritreritra ny hivady ianareo roa ? Toy ny olon-droa hiara-hamakivaky lalan- 
davitra feno tsilo, lavaka, voninkazo, renirano, tendrombohitra, lohasaha mangina 
misy mpanakana... izany. Mila miray saina dieny izao ianareo roa, miara- 
mametraka teti-panorona mba ahafahanareo miaro tena amin'ny fahavalo, miara- 
migoka fahafinaretana, miara-manorina zavatra iray na maromaro ho anareo sy ny 
taranakareo. Mila miara-manonofy ary samy vonona hiara-hanatanteraka izany. 
Miara-mivonona koa hiatrika ny adidy sy ny zava-doza mety hitranga satria 
fomban'ny fiainana daholo izany. 

3- Fantatro tsara ve ilay olona hovadiako ? 

Misy hono nisipa valo taona vao nivady, ao koa ireo izay zara raha niaraka volana 
iray tonga dia natao mariazy. Tsy ny fotoana naharetan'ny fisipana sy ny 
fifankahitana akory izany no mamaritra ny fanapahan-kevitra hivady. Tsy misy tsara 
toy ny mba mifampitazana kely kosa aloha e ! Ary amin'io fotoana io no iezahanao 
mamantatra ilay olona miaraka aminao (jereo 11.10.). Samy hafa ny fanabeazana 
azo, samy hafa ny kolotsaina nitaizana ny tena, tsy mitovy ny fari-piainana...ka aleo 
mba fantapantarina tsara aloha ndrao tratran'ny toetra ratsy izay tsy ampoizina 
akory. Ary mba fetsifetsy moa e, toy ireny pòlisy manao famotorana ireny ka ! 
Satria tsy maintsy hanafina izay tena toetrany ilay olona miaraka aminao raha 
mikasa hanao zava-dratsy aminao izy. 

4- Fiovan-toetra tampoka 

Tsy voatery ho ratsy akory izany a ! Nefa mila mailo ihany koa ianao. Aza mijery 
arina an-tava satria tianao ilay olona, raha misy toetra na fihetsika tsy azoazonao 
dia teneno izy, anaro izy ary azavao aminy ny antony tsy maha-mety ilay zavatra. 
Ny atahorako fotsiny dia ilay toetrany mody mamitsaka mandram-pahazo ilay 
toerana. 

5- Virijiny sa dabaloaka ? 

Mbola tokony hipetraka ve ny fanontaniana toy izany amin'izao andron'ny 
fandrosoana izao, hoy ny tanora sasany. Isika rehetra no samia mieritreritra. Ilay 
fomba fiteny hoe dabaloaka moa dia tena fanompana ataon'ny fiaraha-monina 
amin'ny zazavavy izay nanaiky holalaovin'ny lehilahy tetsy sy teroa. Saingy safidy ny 
an'ny zazalahy izay manaiky hovadiny. Aoka kosa tsy hifandatsana ao an- 
tokantrano izany resaka virijiny sy tsy virijiny intsony izany satria toe-javatra efa 
fantatr'ilay tovolahy izany talohan'ny nampakarany ilay tovovavy. Ka inona ary no 
tsara aminao tovolahy io e: virijiny jefijefy sady tsy mahazaka tokantrano sa 
dabaloaka niova fo ? Vava-kisoa misy sira io zalahy ka tokin'izay hanana azy. 

6- Sakana isan-karazany 

Tsy tambo isaina io a! Aza mihevitra mihintsy ianareo roa fa rehefa mifankatia 
ianareo dia mandeha ho azy ny zava-drehetra. Misy ny sakana ara-panjakana 
(taratasy tsy ampy, fepetra tsy voahaja...), ny sakana eo amin'ny ray aman-dreny sy 
ny fianakaviana noho ny antony izao na izao, ny sakana ara-piaraha-monina 
(kolotsaina tsy mitovy, antokom-pivavahana samy hafa...), ny sakana amin'ny ho 
enti-manana ilay raharaha, sakana ara-pahasalamana (misy fahasembanana ny iray 
ohatra)... 

7- Ny herisetra am-panambadiana 

Ninianay natao aty alohan'ny fanambadiana ity zanakevitra ity satria mazàna hita 
taratra sahady aty amin'ny vanim-potoanan'ny fisipana izy io. Raha tsy voaova 
dieny eto io toetra ratsy io — na ho an'ny lahy na ho an'ny vavy — dia hisy loza 
mananontanona ilay tokantrano vao hiorina. Aza adino fa ny herisetra dia tsy ny 
fifampikasihan-tanana ihany akory fa ao koa ny taim-bava mihoam-pampana sy ny 
fampijaliana ara-tsaina samihafa. Mampametram-panontaniana ihany izany hoe 
tena tianao marina ve ilay olona nefa dia ampiharanao herisetra ? Tsy dia lòjika 
loatra izany zavatra izany. 

8- Fiofanana alohan'ny fanambadiana 

Tena ilaina io ry tanora ! Mila manatona mpanabe sy olona manana traikefa 
amin'ny fiainam-panambadiana ianareo roa. Marina fa tsy maintsy miofana hono 
vao manaiky hanao ny fanamasinana ny Pasitera sy Mòmpera. Nefa manatona koa 
olon-kafa hakana hevitra, miaraha-midinidinika amin'izay efa manan-tokantrano 
mba hahalalanareo ny pitsopitson'izany atao hoe "miara-monina" izany. Mba 
anontanintanio ohatra ny fomba fifandraisan'ny vinanto sy rafozana, ny zaodahy sy 
zaobavy, ny havan'ny lahy sy havan'ny vavy, ny fitantanana ny vola ao an- 
tokantrano...Ny tsininy kely amin'ny fampiofanana any amin'ny Pasitera sy 
Mòmpera dia ny tsy mba hiresahan'izy ireo lalindalina kokoa ity olana mikasika ny 
firaisana ara-nofo eo amin'ny mpivady ity. 

9- Fizaham-pahasalamana alohan'ny fanambadiana 

Tsy terena io raha jerena ny lalàna eto amintsika. Eritrereto ihany anefa fa olona 
hifanome taranaka ianareo roa ka tsara raha mba tiliana mialoha ny zavatra tsy 
mety any anatin'ny tsirairay any avy. Ao koa anefa ny tahotra sao dia mahafantatra 
zava-doza miafina. Raha izany ary, tsy maninona izany fa dia akipy ny maso sady 
apoka amin'ny rindrim-bato ny loha ka izay lalany any lalany ? Fanontaniana 
mipetraka amin'ny tsirairay amintsika izany. 

10-Fanomanana miaraka ny raharaha 

Eto dia efa tokony ho hitanao taratra ny firaisan-tsainao amin'ilay ho namanao. 
Mila mahay mandrindra zavatra satria tsy ianareo roa irery no iankinan'ny 
fanatanterahana ilay fanambadiana. Mila mahay mandresy lahatra amin'ny fomba 
mihaja, amin'ny fomba tena demòkratika. Ary tsarovy fa tsy hoe resy akory ianao 
raha mandefitra amin'ny lafin-javatra sasany. Ny fanomanana fanambadiana ao 
anatin'ny fifandritahana dia efa milaza sahady fa tsy samalamala ilay tokantrano 
haorina. Tsy zava-mora na dia ny fividianana ny zavatra ilaina amin'izany fotoan- 
dehibe izany aza, ny famaritana ny isan'ny olona hasaina (Iza no hasaina ary iza no 
hajanona ? Sao dia ahazoana tsiny ?...). Tsarovy Razazavavy fa na dia ianao aza no 
hiakanjo ilay akanjo hovidiana, mba tsara ihany ianao mihaino izay hevitry ny 
rafozambavy na ny zaobavy momba izay ho bikany sy lokony. Mahatsara 
fihavanana ny zavatra toy izany. Ny toetra miolonolona irery sy milaza azy ho 
mahavita tena izany dia mety hamoa-doza aoriana kely ao. 

11 -Resaka fihariana sy toebola 

Amin'izao fotoana efa mandroso izao dia tsara raha samy manana anton'asa ny 
lahy sy ny vavy. Sarotra ny fiainana koa ilaina ny fifanampiana sy fifamenoana ao 
anaty tokantrano. Tokony ho voafaritra mialoha ny fomba ho enti-mitantana ny 
vola ao an-tokantrano rahatrizay. Tena zava-dehibe iankinan'ny fiainan'ny 
tokantrano izany ny fidiram-bola ka aza sodokan'ny hoe "andao hivady fa rehefa 
ao ny fitiavana dia mivaha daholo ny olana rehetra". Tsia Tompoko ! Ny vola no 
hozatry ny fiainana ka aza mandeha an-jambany ndrao hijalijaly ny ankohonanao. 
Aleo mihintsy tsy miroso amin'izany fanambadiana izany raha mbola tsy mazava 
tsara ny resaka fivelomana. Tsy velonao amin'ny rano mangatsiaka (na ny ranon'ny 
JIRAMA aza izao efa lafo a!) ny vady aman-janakao. Miantefa indrindra amintsika 
lehilahy izany resaka izany satria ny lahy no lohan'ny vavy araka ny fomba 
mahazatra ny fiaraha-monina malagasy. Sa tianareo ny hiaritra lava ao amin'ny ray 
aman-dreny ka mety ho voalatsalatsa sy ho tondroin'ny hafa molotra ? Midika 
izany fa matoa miditra amin'ny fanambadiana dia efa manana io fahamatorana 
ara-bola io, mety tsy hanana ny ampy nefa mba mahavelon-tena kosa. Aza lany 
andro mampiaraka ary Tompoko fa samia milofo mitady asa aloha ianareo roa ! 

Hitantsika teo izany fa ilaina tokoa ny fitiavana saingy tsy ampy izany hananganana 
tokantrano vonona sy vanona. Tokony ho hita taratra eto sahady koa ny firaisan- 
tsainareo roa eo amin'ny fanomanana ny raharaha ary eo amin'ny famaritana ny 
fomba hitantanana ny vola ao an-tokantrano. 

IV. FIAINAM-PANAMBADIANA 

1- Herijika fototra: fitiavana, fifanarahana ary firaisan-tsaina 

Miverina foana ireo zavatra ireo amin'izao dinidinika ataontsika izao. Aoka mba ho 
ny fitiavana no fototra iorenan'ny tokantrano, raha mbola tsy misy io — noho ireo 
antony isan-karazany nofakafakaintsika tery aloha — dia aoka hiezaka amin'ny 
fisiany ny mpivady. Raha mijery ny tantara fahiny isika dia nisy tokoa ny vady 
namboarina tamin'ny andron'ny Ntaolo, tena naharitra ny ankamaroan'izy ireny 
satria teraka tsikelikely tao amin'izay roa tao ny fitiavana. Nifanaraka sy niray saina 
tsara izy roroa, nifampitsimbina sy nifanohana ary nifampiaro. Tsy ho voatanisa eto 
ireo matoateny manondro ny asa mampifamatotra ny mpivady. Rehefa tsapan'ny 
iray fa tiana izy sady tia koa dia misy hery manosika azy hiezaka be be kokoa, 
hanao ny tsaratsara kokoa. Tokantrano misy fitiavana no sady feno fifaliana 
lalandava. 

2- Anjara toeran'ny fifampitokisana 

Isan'ny matoateny goavana ao anaty tokantrano ny "matoky" sy "mifampatoky" 
satria izany no antoky ny fahalemana sy fahatoniana ao. Mety tsy ho toetra raikitra 
ao anatinao io saingy ianaro raha ilaina izany. Aoka re mba tsy hisy ity fisavana ny 
lisitry ny antso natao na voarain'ny vadinao tamin'ny findainy ity ndrao 
hanakorontana zavatra betsaka. Tokony mba hiera amin'ny vadinao ianao vao 
manokatra ny taratasy nalefan'olona tamin'ny anarany. Ary satria miaina amin'ny 
vanim-potoanan'ny teknòlòjia vaovao isika izao, diniho tsara ary ifanakalozy hevitra 
aminy hoe tena ilaina tokoa ve ny ahafantaran'ny iray ny "teny miafina" ao amin'ny 
Faeebook -nao na ny adiresy Aterineto amin'ny anaranao. Tena ilaina ve sa mba fitia 
te-hahafantatra fotsiny ? Ekena fa tsy tokony hisy zavatra hifanafenana nefa dia 
mino ve isika fa amin'ny maha-olombelona fotsiny izao dia tsy hisy mihintsy zavatra 
iray izay tsy hahakasika ny hafa fa mikasika antsika fotsiny ? Fanontaniana 
filòzòfika sy etika izany ka anjaran'ny tsirairay ny mamaly azy ary tsy maintsy 
ampifandraisinao amin'ny resaka fahafahan'ny tsirairay ihany koa. Aoka ny 
fanambadiana tsy ho sehatra fanagejana ny fahafahana maha-olombelona. 

3- Anjara toeran'ny firaisana ara-nofo:"Sao dia heverinao fa makorela ary 
aho ?" 

Samy manana ny tantaram-piainanany talohan'ny fanambadiana ny mpivady ary 
tsy tokony hatao zavatra hifandatsana izany. Tsy voatery hotantaraina anao avokoa 
ny marina rehetra satria tsy voatery hahasoa ny fiainan'ilay tokantrano ny 
fahalalana izany. Isan'ny fototra ijoroan'ny fanambadiana ny firaisana ara-nofo ary 
mety ho antony maharava ny tokantrano ny faharatsian'ny kalitao amin'izany 
firaisana ara-nofo izany. Ny zavatra ialana voalohany dia ny fanaovana firaisana an- 
kerisetra, tokony hifanarahana ny zavatra rehetra. Aza heverintsika fa mandeha ho 
azy ny resaka firaisana ara-nofo. Mazana dia fiadiana eo am-pelatanan-dRamatoa 

ny fidongiana tsy hanao firaisana noho ny antony maro samihafa. Aoka 
hifampiresaka ary aza andrasana ela loatra ny zavatra toy izany. Ho an'ny lehilahy 
sasany izay tia manandrakandrana zava-tsy mahazatra ny vadiny dia mazana no 
mahazo vava ratsy hoe :"Sao dia heverinao fa makorela ary aho ?". Mila mianatra 
sy maka lesona amin'ny tontolo manodidina ny tsirairay avy. Maninona moa raha 
miara-mianatra izany ny mpivady mba hisian'ny fitoviam-pijery ? Aza menatra 
amin'izany satria vadinao io miaraka aminao io. 

4- Mifampitaiza sa mifamolaka ? Fandeferana sy fifandeferana 

Ny olana amin'ny fanambadiana dia ity fitadiavana lalandava ny fitobohana 
(équilibre) ity satria nobeazina tamin'ny tontolo roa samy hafa ny mpivady hany ka 
misy hatrany ny fifandroritana mivantana sy ankolaka ao anaty tokantrano ao. 
Rehefa mitaraina amin'ny namany ny vavy na ny lahy dia heno matetika ny valin- 
teny hoe "Aza manaiky mihintsy fa folahy dieny izao voalohany izao". Torohevitra 
tsara ve izany amintsika ? Ny biby no folahiny fa ny olona kosa tezaina. Ary amin'ny 
fanambadiana dia ny mifampitaiza no voambolana mifanaraka aminy. Rehefa 
mifampitaiza dia misy zavatra ifanakalozana, ifampianarana, ifampizarana. Mety 
tsy hitovy ny habetsahan'ny zavatra nifanakalozana nefa ny fandeferana sy ny 
fifandeferana no mandrindra izany rehetra izany. Ny zavatra tsapako anefa dia izao, 
vitsy amin'ny tanorantsika no mahalala ny tena dikan'izany teny hoe fandeferana 
izany satria toa zary efa voasasa ny atidohany amin'ny fomba fisainana tandrefana 
mikasika ny fahalalahan'ny tsirairay, ny fitovian-jo eo amin'ny lahy sy ny vavy sns. 
Tsy manda velively ny maha-zava-dehibe ireo aho saingy laviko kosa ny 
fanapotehana ny toe-tsaina malagasy izay mandala ny fihavanana, ny 
fifampitsimbinana, ny fandeferana...Ny tsihy no fola-mandefitra fa ny olom-belona 
tsy fola-mandefitra hoy ny ohabolantsika malagasy. Tsy manimba anao ny 
fandeferana. Vao mainka aza manandratra anao ho tena olombelona izany. 

5- Tokantrano maso, tokantrano ara-dalana, tokantrano amin'ny fomba 
kristiana 

Endrika vitsivitsy amin'ny tokantrano misy ihany ireo fa mbola mety miseho 
amin'ny endrika hafa tsy ho voatanisa eto. Tokantrano maso moa no iantsoana ilay 
tokantrano naorina avy hatrany ary tsy nandalo ireo ambaratonga sy fombafomba 
nentin- drazana, ara-piaraha-monina ary ara-panjakana. Tonga dia miara-monina 
amin'izao izy roroa. Mety noho ny faneren'ny zava-misy izany nefa koa mety 
vokatry ny safidy malalaka noho ny fandrosoana. Azo lazaina fa efa miha-malalaka 
ny fomba fisainan'ny mpiara-monina amin'izao fotoana izao. Raha tany amin'ny 30 
na 40 taona lasa tany dia ho voaesoeso, voatondro molotra sy voaenjiky ny 
manodidina ny mpivady manao tokantrano maso. Ny olana fotsiny dia ny 
fanoratana ny rain'ilay zaza amin'ny sora-piankohonana, tsy maintsy manao 
fanambarana manokana any amin'ny manam-pahefana ny rain'ilay zaza. Ny olana 

faharoa dia ny fiangonana izay mametraka sakatsakana amin'ny fanaovana 
batisa/batemy sns ho an'ilay zaza teraka tamin'ny tokantrano maso. 

Ny tokantrano ara-panjakana dia mahakasika ireo mpivady vita soratra teny 
amin'ny kaominina. Mety nahavita ireo fombafomba nentin-drazana izy ireo nefa 
misy koa ireo mpivady izay nisafidy ny handingana izany ka avy hatrany dia nisora- 
panambadiana. Ho an'ireto farany dia mety hisy fiantraikany ratsy izany amin'ny 
lafiny fifandraisana amin'ny fianakaviana. 

Ny tokantrano amin'ny fomba kristiana dia ireo fanambadiana nahavita ny dingana 
rehetra ka nahazo ny tsodrano avy tamin'ny fianakaviana, ny Fanjakana ary ny 
fiangonana. Izany angamba no mba nofinofin'ny ankamaroan'ny zazavavy sa 
ahoana ? 

Saingy ny zava-dehibe dia izao: mifankatia ve ilay mpivady, mifanohana sy 
mifanampy ? Mahay mifandefitra ? Tsy antoka ho anao velively ny fanaovanao 
mariazy mipoapoaka raha tsy misy ireo zavatra voalaza eo ambony ireo. Tsy 
mahagaga raha misy tanora natao raharaha tamin'ny fomba niraratra sy nigagana 
nefa iray volana aty aoriana dia mifanaritaka ery amin'ny Fitsarana ! Ninianay natao 
taty amin'ny fizarana momba ny fiainan-tokantrano izy ity satria rehefa ao anaty 
tokantrano ao vao tsapa ny vokatr'ilay safidy natao momba ny endriky ny 
tokantrano. 

6- Vehivavy ravaky ny tokantrano, vehivavy miasa, vehivavy mpamelona 

Kisarin'andraikitra mety hotanan'ny vehivavy ao an-tokantrano ireo. Ravaky ny 
tokantrano hoy ireo ray aman-drenintsika taloha, mijanona ho mpikarakara 
tokantrano sy mpitaiza ny zaza ilay vehivavy. Efa an-kavitsiana angamba izany 
amin'izao fotoana izao. Nefa raha manankatao kosa ilay fianakaviana, vao mainka 
mahatsara zavatra izany satria inoana fa tena tsara karakara ilay tokantrano sy ny 
ankohonana rehetra. Sady izao koa e: tena asa manokana sy lehibe ange izany 
fikarakarana ankohonana izany e! Sa ahoana hoy ianareo ? Vehivavy miasa kosa 
hono izao no lamaody hany ka na dia ny terabao aza mihazakazaka mitady 
mpanampy hitaiza ilay zanany vao volana iray. Na izany aza mila saintsainina lalina 
ny mety ho fiantraikan'izany eo amin'ny fiainam-pianakaviana. Ny karaman- 
dRamatoa ve mahaonitra ny vola lany raha sanatria ka latsak'aretina ilay zaza 
menavava ? Na izany aza, tena fanampiana ho an'ny lehilahy ny fampidiram-bola 
ataon'ny vadiny. Ny vehivavy mpamelona kosa dia ilay vehivavy ihany no mampidi- 
bola ao an-tokantrano fa Rangahy kosa mihaninkanina noho ny antony maro 
samihafa. Mety tsy fidiny nefa koa mety hifanarahana izany. Nefa rehefa ela ny ela, 
mipoitra tsikelikely eny ihany ny olana ary ny mpisintona lakolosy koa marobe ka 
saintsaino tsara zalahy e! 

7- Mason'ny fiaraha-monina: lehilahy entina amin'ny sangany, vehivavy 
manampahaizana kokoa noho ny vadiny ... 

Ny mpivady afaka mifanaraka foana ry tanora isany fa ny fiaraha-monina mazana 
no mamendrofendro. Entina amin'ny sangany hono ny lehilahy rehefa hitan'ny 
manodidina fa tsy mahadidy sy mahatapaka amin'izay fanapahan-kevitra raisina ao 
an-tokantrano. Ary dia manaiky be sy manaiky tsy fidiny ny didin-dRamatoa izy. 
Sary ratsy be izany ho antsika Malagasy satria isika dia mihevitra foana fa ny lahy 
no lohan'ny tokantrano. Olona roa samy hafa toetra moa no mivady ka raha 
malemilemy fanahy Rangahy dia mety ho lasa fanjakam-behivavy tokoa ilay 
tokantrano. Nefa atao ahoana tokoa moa raha tena tsy hanao zavatra ilay lehilahy, 
raha malemy loha na mamo lava ka tsy to teny intsony eo amin'ny fiaraha-monina 
? Voatery tsy maintsy mandray andraikitra ilay vehivavy hiarovany ny tokantranony. 
Mino aho fa raha ataony am-pitiavana izany fa tsy am-pahasiahana fahatany dia 
tena zava-tsoa tokoa ho an'ilay fianakaviana. 

Ary ny vehivavy manam-pahaizana kokoa noho ilay vadiny ? Tena henatra teo 
amin'ny fiaraha-monina io talohaloha teo saingy tsapa fa mivoatra tsikelikely ny 
toe-tsaina. Tsy tokony ho olana izany zalahy raha toa ianareo manaiky 
hampianarin'ny vadinareo mba hampakatra be be kokoa ny fahaizana sy ny 
fahafahanareo manao zavatra iray. Sady vady tiana izany izy no mpampianatra. 
Saingy mazana marary ny sofin-dRangahy noho ny tsikera etsy sy eroa ka miteraka 
hambo-po diso toerana. Tsy vitan'izany fa mety be be kokoa ny vola ampidirin- 
dRamatoa raha miohatra amin'ny an'ny lahy. Mety hampifamahofa zavatra betsaka 
izany koa tsara raha mifampiresaka ny mpivady mba handrindrana ny fiaraha- 
miaina ao an-tokantrano. 

8- Anjara andraikitry ny lahy sy ny vavy 

Vao naminavina ny hivady dia efa tokony nofariparitana ireo andraikitra ireo. Tsara 
raha misy fizarana andraikitra sy fandrindrana andraikitra eo amin'izy ireo. 
Malalaka ny safidin'izy ireo ka rehefa hifanaraha dia tsy mampaninona mihintsy 
izany lehilahy mamitra tain-jaza izany na koa manasa ny silipin'izy roa. Nefa tsy azo 
ekena kosa angamba raha Ramatoa irery no asainao mibata vary gony iray hafindra 
any an'efitra ! Izaho aza manoro hevitra hoe ataovy gaga ny fiaraha-monina fa 
tena mahay mifampizara andraikitra ianareo roa ary mahavitra zavatra tsy 
mahazatra ny hafa. 

9- Dia ahoana raha kilemaina tampoka ny anankiray ? 

Tsy resahiko eto ny safidy hitia sy hanambady olona kilemaina. Saingy mety ho lasa 
kilemaina tampoko sanatrian'izany ny iray amin'ny mpivady vokatry ny loza 
nitranga. lo kilema io dia mety hitarika tsy fahafahana miasa sy mamelona ny 
ankohonana. Adidin'ilay matanjaka anefa no mandray an-tanana samy irery ny 

fiainam-pianakaviana no sady mampahery ilay tra-doza. Zavatra sarotra izany ary 
mila fandavan-tena be mba hiarovana ny fifankazahoana ao an-tokantrano. Eto 
angamba dia ny fitiavana no fanoitra manampy ilay matanjaka hiatrika lalandava 
ny adidy aman'andraikiny. Ary amin'ny zava-misy toy itony no ahatsapanao ny tena 
fitiavanao ilay andefimandrinao. 

10- Miomana amin'ny vanim-potoanan'ny krizy ara-panambadiana 

Tsy misosa foana akory izany fiainana am-panambadiana izany fa tsy maintsy 
lalovana krizy eny an-tenantenany eny. Misy manam-pahaizana sasany milaza fa 
afaka taona dimy niraisan-trano dia manomboka ny disadisa izay mety handrava 
ilay tokantrano mihintsy raha tsy mitandrina ny mpivady. Tsy voatery ho io vanim- 
potoana io anefa no hitrangany. Ny fakam-panahy koa marobe ka samia 
mitandrina. Ny mpivady tsy voatery hitovy hevitra foana manoloana trangan-javatra 
iray, mety hisy ny fifamaliana ary mety hiady mihintsy aza izy roa. Nefa tsy misy 
vahaolana afa-tsy ny fifampiresahana. Eto koa no ilana fandeferana sy 
fifandeferana eo amin'ny mpivady. Ary aoka tsy ny hafa no hibaiko izay fomba 
hitondranao ny tokantranonao, aoka tsy hisy hitsabaka amin'ny fitantanana azy na 
iza izy na izy. Raha sendra misy ny olana dia meteza re hampihavanina ianareo, 
apetraho amin'ny toerana tokony hisy azy ny hambo-po ndrao manimba zavatra. 
Ny idealy izany dia ny tsy hisorohana ilay krizy akory fa ny fahasahiana hiatrika 
izany amin'ny saina tony sy amim-pahendrena. 

11- Fandrindrana ny anjara toeran'ny havan'ny lahy sy havan'ny vavy/ ny ray 
aman-dreny/ ny iray tampo/ ny havana ary ny namana eo amin'ny 
fiainana ao an-tokantrano 

Marina fa olona roa no nivady saingy misy fiantraikany izany eo amin'ny lafiny 
fifandraisana aman'olona. Mety ho hita taratra eto ny tarazo tamin'ny fitaizana 
fony mbola teo anivon'ny ray aman-dreny. Noho izany mila mianatra mifandray 
"amim-pitiavana" amin'ny havam-bady sy ny naman'ilay vadivadiana. "Amim- 
pitiavana " hoy aho fa tsy am-pihatsaram-belatsihy toy ny fahita tato ho ato. Ilaina 
ny fifaneraserana amin'izy ireo mba hisian'ny fifankazahoana am-po. Ary aza adino 
ilay fomba fiteny malagasy, fomba fisainana tena feno fahendrena hoe "Fozalahy 
natakalo fozavavy" ianao io. Mila mianatra mizara fitiavana fa tsy hoe ny havanao 
hatrizay ihany no havanao. 

Tandremo koa anefa fa misy fomba fiten'ny Ntaolo manao hoe "Rafozan-doza sy 
vinanto tsy vanona" izay mety hamaritra ny fifandraisan'ny vinanto (vavy indrindra 
indrindra) sy ny rafona (rafozam-bavy indrindra indrindra). Na ratsy na tsara izy dia 
iny no rafozanao ka aoka tsy ianao no fototra hampisaraka ny mpianakavy. 

Mazana rehefa mifamaly noho ny fihetsiky ny havam-bady na namana dia velona 
ny fomba fiteny hoe "iny reninao iny, iny anabavinareo iny, io namanao io...". Efa 

midika sahady izany fa manavakavaka ianao no sady manava-tena. Mety hanimba 
ny fifandraisanao amin'ny vadinao ny fomba fiteny toy izany. 

Ka inona ary no atao raha tena tsy azo iraisa-monina ny iray amin'ireo havam-bady 
? Tsy misy raikipohy afaka mamaha ny olana rehetra ary eto indrindra no 
hampisehoanao fa manana toe-tsaina matotra ianao ka tsy miteniteny foana ary tsy 
manaonao fahatany. Resaho mangina amin'ny vadinao ilay zava-misy, reseo lahatra 
izy mba handray ny andraikitra tandrifiny mba ho hevitra tokana no hijoroanareo 
mivady eo anoloan'ilay fianakavian'ny vadinao. Fadio ny famelanao ho irery ny 
vadinao amin'ny fandraisana fanapahan-kevitra ka hiala bala hoe "Izay ataonao e 
re fa havanao ireo a!" 

12- Ny fitantanana ny vola 

Na tokana no miasa na samy miasa ny mpivady dia tokony hofaritana mialoha ny 
fomba fitantanana ny vola miditra sy ny vola mivoaka. Samy manana ny 
fombafomba itondrany izany ny tokantrano tsirairay avy fa ny zava-dehibe dia ny 
fisian'ny mangarahara sy ny fifanarahan-kevitra. lalana lavitra ny didy jadona sy ny 
"halatety" izay manombina ampaham-bola ho an'ny havan'ny tena nefa tsy 
mampahafantatra izany tamin'ny vadivadiana. 

Mazava ho azy fa tokony hiaraha-mamaritra ny laharam-pahamehan'ny 
tokantrano, ny fitsinjovana ny hoavy sy ny vody andro ho merika sns. Na izany aza, 
tsy vitsy koa ireo mpivady manao "fanambadiam-boalavo ka samy mikepoka izay 
azony" nefa dia haharitra manao ahoana moa ny tokantrano toy izany ? 

Mety hiteraka krizy ao an-tokantrano koa ny fialana tampoka amin'ny asa. Eo 
indrindra no tsy maintsy mifanohana ny mpivady mba hisedra izany fotoan-tsarotra 
izany. Misy ny fahakiviana eny am-boalohany fa avadiho no hery handresena ny 
sarotra. 

Tena fototry ny ady Tompoko ny resa-bola koa mila fahamailoana izany ary mitaky 
fitovian-kevitra eo amin'ny mpivady. Tandremo anefa mba tsy hoe tokantrano feno 
fahamiramiranana rehefa misy ny vola ary mivadika fimonjimonjiana rehefa tsy 
ampy ny eo an-tanana. Tsy tokony ho ny vola no mibaiko ny "atmosphère" ao an- 
tokantranonareo fa ny fitiavana sy ny fifankazahoana. Fitaovana fotsiny io vola io fa 
tsy tokony ho io no "foto-pisian'ilay tokantrano". 

13- Fitrosana 

Atao dokam-barotra mihintsy izao ny fampitrosana sy ny fanamorana izany na eo 
anivon'ny banky na ho an'ireo mpampindram-bola madinika. Tratry ny fakam- 
panahy ny tokantrano vao ka mihazakazaka maka entana any amin'ny magazay 
lehibe satria namoraina ny fandoavana tsikelikely ireny entana ireny. Tandremo 
anefa fa raha vao any am-piaingana ianareo dia efa vesaran-trosa sahady dia tsy 

hialam-pahasahiranana intsony. Saino tsara aloha vao miditra amin'ny resaka trosa 
satria ny volan'olona tsy maintsy haverina. Tonga dia tsorina eto ny resaka fa raha 
rendrarendra fotsiny ho hitrosana (hividy tele, milina fanasana lamba, fitafiana...) 
dia aleo hajanona avy hatrany ndrao hampangirifiry ny ankohonana. Ary arakaraka 
ny maha-ela ny fotoana hamerenanao tsikelilkely ilay vola no hampidangana azy. 
Fampidirana kizo ny tokantrano malagasy ny zavatra toy itony satria tsy lazain'ny 
mpampitrosa aminy ny marina rehetra. Ho anareo mpandraharaha kosa dia ilaina 
ny mitrosa vola hampiodinana ny orinasanareo saingy mila mailo sy mandinika 
tsara ary mba maka hevitra amin'ireo efa manana traikefa amin'ny zavatra toy 
izany. Mazava ho azy fa tsy maintsy fanapahan-kevitra iraisan'ny mpivady ny 
fitrosana ary eo anoloan'ny lalàna dia tsy afa-misaraka izy roa amin'ny fanefana 
izany. 


14- Ny adidy aman-kavana sy ara-piaraha-monina 

Toetra mampiavaka ny Malagasy io ary tena soatoavina tokony hotohizana. 
Fanehoana fitiavana ny fanefana ny adidy aman-kavana sy ara-piaraha-monina. Ny 
olana anefa dia samy efa sahirankirana ny rehetra ka zary lasa fomba fisainana ny 
miala adidy. Mba niangaran'ny vintana ve ianareo mivady ka nomeny tombony 
tamin'ny fivelomana ? Aza adino ny mijery sy manampy ny hafa fa tsy mahafaty 
antoka izany. "Ka izahay aza zara raha mahita harapaka ka adidy aho adidy !" hoy 
ny hafa. Marina ny voalazanao saingy ny fitsinjovana ny havana sy ny namana ange 
tsy voatery ho vola e ! 

Saingy izao kosa, misy fetra sy faritra tokony hapetraka amin'io resaka adidy io 
satria raha diso tsara fanahy loatra dia araraotin'ny havana sy namana fetsifetsy. 
Mila miaraka mamaritra izay fetra izay ny mpivady. Niala tamin'ny asany hono 
Ravalilahy ka nitampify kely tato amin'izy mivady. Lasa ny volana iray, roa telo... dia 
mbola eo ihany lery. Tsy mieritreritra ny hitady asa sy hiala amin'izao zava-mitranga 
izao. Tsy maintsy hitranga ihany ny olana ao an-tokantranon'ilay anabaviny rehefa 
dila ilay fetra tokony hanampiana azy. Mila mitovy ny hevitr'izy mivady amin'ny 
zavatra toy itony. Ny idealy izany dia mpivady tsy tia tena, tia manampy ny hafa 
nefa koa mahalala tsara ny fetran'ny fanampiana hatao amin'ny hafa mba tsy 
hanimba ny tokantranony. 

15- Farito sy arindrao ny isan-jaza 

Mbola vao mpisipa angamba dia efa tsara atsidika izany resaka izany. Ary 
maninona moa raha mba atao adihevitra koa izany resaka izany any an-tsekoly e ? 
Mba ilaina ho fantatry ny tanora tokoa manko fa ny siansa dia efa lasa lavidavitra 
amin'ny famaritana ny isa sy fandrindrana ny fiterahana. 

16- Vady bonaika, vady maditra, vady hendry 

Iza amin'ireo toetra telo ireo re no tianao e ? Maro no hitsatsaingoka hoe vady 
hendry. Na izany aza samy manana ny famaritany ny atao hoe hendry sy maditra. 
Lazao mazava amin'ny vadinao ny famaritanao ireo zavatra ireo. Tandremo fa mety 
hihatsara na hiharatsy ny toetran'ilay vady arakaraka ny zava-misy. Anjaranao anefa 
no manabe ny vadinao, manamboatra tsikelikely ny toe-tsainy sy toe-pony mba 
hifanaraka amin'ilay idealy tianao ho tratrariny. Tolory tanana izy raha mila izany fa 
aza tebahana na vasohana. Omeo lanja eo imasonao izy na dia nisy tsy nety aza ny 
zavatra nataony. 

17- Fanambadiana fihafiana ? 

Ohatran'ny voambolana tsy fantatry ny tanora ankehitriny intsony izany fihafiana 
izany satria misy eny rehetra eny avokoa ny zava-drehetra. Saingy mila vola sy 
fahaizana ny fahazoana azy ireny ! Vokatry ny tsy fahampiana dia mety hihafy ny 
ankohonana: sakafo ambany foitra, fonenana tsizarizary, fitafiana tsy maharaka 
lamaody ... Mety ho diso fanantenana Razazavavy, be haingo fony tovovavy nefa 
tsy manana akanjo firy nony nanambady. Fomban'ny fiainana izany. Anjaran'ny 
tsirairay no miharitra na tsia ny tokantrano toy izany. Tena tianao ilay vadinao 
matoa ianao miaritra izany. 

Maditra Rangahy hany ka miaritra ny mafy ny vadiny. Ao ireo hafa milaza fa noho 
ny fitiavany ny zanany no iharetany ilay tokantrano. Mijangajanga Ramatoa nefa 
tsy hitam-badiny izay hatao. Maro ny antony mety hiteraka io fihafiana io. Mba 
ilaina koa anefa ny finoana sy ny fanantenana mba ahafahan'ny mpivady mandresy 
ny zava-tsarotra eo amin'ny fiainana. 

18- Rehefa tonga ny zaza 

Loharanom-pifaliana ho an'ny tokantrano ny zaza ary fahaterahana fitiavana 
vaovao ny fitiavan-janaka. Saingy izao e, aoka tsy ho takon'ity farany ny fitiavanao 
ny vadinao. Vao mainka mafy orina ny tokantrano rehefa mitambatra ao ny 
fitiavam-bady sy ny fitiavan-janaka. Manjary manana tanjona mitovy eto ny 
mpivady dia ny hikolokolo ity zaza vao teraka ka hanabe azy ho olom-banona. 

19- Miara-manabe ny ankizy 

Fanabeazana no resaka eto fa tsy fitaizana fotsiny. Miara-manabe ny zanany ny 
mpivady raha tiana ho vanona ny taranaka. Tokony ho hita taratra eto ilay fizarana 
andraikitra nofariparitan'ireo izay nikasa hivady. Tsy tokony hisy loatra ny olana 
momba ny fiaraha-manabe raha toa ka miara-mitoetra ny lahy sy ny vavy. Tsy 
maintsy mitady vahaolana kosa raha misara-toerana izy ireo satria tena ilain'ilay 
zaza amin'ny fitomboan'ny sainy ny fahitana azy mivady mifarimbona amin'ny 
fanabeazana azy. Toy izany ny koa ny sampona hafa mety hanjo ilay fianakaviana 

raha sendra kilemaina noho ny loza ny iray amin'ny mpivady. Ny zava-dratsy 
indrindra moa — ary sarotra ny mamaha ilay olana — dia ny fahafatesan'ny iray 
amin'ny mpivady. Ny fiaraha-manabe manko dia midika hoe fiaraha-mizara sy 
maneho fitiavana amin'ilay menaky ny aina. Misy tetikady tokony hapetraky ny 
mpivady momba ny hanabeazany ny zanany, ahitana tanjona sy fomba 
hanatanteraha izany. Miankina amin'ny firaisan-tsainan'izy roa anefa ny 
firindran'izany fanabeazana izany. Sorohina dieny mbola tsy teraka akory ilay zaza 
ny tsy hampandringa ilay fitaizana sy fanabeazana. 

20-lty resaka mpanampy ity 

Efa zary resaka mahazatra ny rehetra ny fakana mpanampy satria mety samy miasa 
izy mivady. Tokony hofaritana tsara anefa ny asa hampandraiketina azy. Ary 
saintsainina tsara koa ny fotoana tokony hanomezanao azy ny zanakao vao 
menavava. Sarotra ny mahita mpanampy mahatoky no sady mahay ny asany 
amin'izao fotoana izao. Tandremo ary fa mety ho loharana miteraka fifandirana ao 
an-tokantrano ao ny mpanampy raha toa ka tsy voafaritra tsara ny zo 
aman'andraikiny. 

Tranga fahita matetika koa ny hoe lasa sipan'ny iray amin'ny mpivady ilay 
mpanampy. Mba jereo ihany ny mety ho fandehan-javatra raha toa tsy maintsy 
hilaozana ny vady noho ny antony maro samihafa. Aleo misoroka toy izay mitsabo 
hoy ny fitenenana. lo fotoana fandaozana tokantrano io koa no mety 
hanararaotan'ilay mpanampy hampidirana olon-kafa ao an-trano na koa 
handehanany mitsoaka miaraka amin'ny entana sy ny vola. Ny fahatokisanareo ny 
mpanampy dia tsy misakana velively ny fametrahanareo hatrany am-boalohany ireo 
fepetra hiarovana ny tokantranonareo. 

21 -Ny fahafatesan-jaza 

Zava-doza izany nefa mety hitranga amin'ireo mpivady. Tokony halavirina aloha ny 
fifanomezan-tsiny. Miara-miatrika ny zava-misy izy roa ary amin'ny fotoana toy 
itony no tsy maintsy hifanohanan'ny mpivady. Miasa ny fotoana mba handamina 
moramora eny ny fikorontanam-po aman-tsaina mihatra amin'izy roa. Ny fitiavana 
ihany anefa no handresena izany fikorontanana izany mba ahafahana miainga 
amin'ny teboka vaovao. Ho an'ny mpivady tsy niharan'izany, mba miresadresaha 
amin'ireo namana efa nidonan'ny fitsapana toy izany dia ho tsapanao hoe hatraiza 
ny fifankatiavan'ireo mpivady ireo. 

22-Ny fahamombana 

Samy mety momba daholo na ny lahy na ny vavy nefa matetika dia ilay vehivavy no 
tonga dia tsinian'ny fiaraha-monina. Ary mahagaga fa raha ilay vehivavy no 
momba dia miezaka mitady fomba hafa Rangahy mba ahazoana taranaka, ao ireo 

(mody) miera amin'ny vadiny mba hiteraka amin'ny vehivavy hafa. Raha Rangahy 
kosa anefa no momba, tsy hanaiky ny hiterahan'ilay ramatoa vadiny amin'ny olon- 
kafa mihintsy izy sy ny fianakaviany ! Eo koa ireo mangataka fisarahana avy 
hatrany. Fa ny mafy indrindra dia ilay fandatsana sy fanesoana atao isan'andro 
amin'ilay vadinao. Manampy trotraka eo koa ny rafozambavy sy ny zaobavy ary 
mitranga eto ny haratsian'ny toetran'ny vehivavy malagasy sasany izay tsy 
mihambahamba akory manenji-dresy. 

Tokony ho raharahan'ny mpivady ny mandamina ny tsy fisian'ny zanaka: hitsabo 
tena ve ary mety handany vola be nefa tsy hahazo vokatra ? Hitaiza ny zana-kavana 
? Sa hanangana zaza kamboty? Sa mahita hevitra hafa ? Ny hoavin'ny 
tokantranon'izy ireo tokoa no tokony hotsinjoviny ka aoka hisafidy malalaka izay 
zavatra tiany hatao izy ireo. 

Ary izao koa: ny fakana vady dia toy ny fividianana fiarakodia iray. Raha mandeha 
tsara izy teo am-panandramana azy dia mety hisy tsy fetezany any aoriana kely. Tsy 
izay anefa no antony hanarianao azy any anaty fanariam-pako ! Ny mety sy ny tsy 
mety tamin'iny fiara iny dia novidian'ny volanao miaraka. Dia toy izany koa ilay 
nofidianao ho vady. Ny zava-dehibe dia ny fitadiavanao (sy fitadiavanareo roa 
miaraka) vahaolana maharitra ka hitondra fahasambarana ho an'ny 
tokantranonareo. 

23- Miara-miasa manatanteraka tanjona iraisana 

Hitantsika tany aloha tany fa vao niomana ny hivady ny tanora roa dia tsara raha 
iarahana ny fanomanana miaraka ny raharaha. Rehefa voajoro kosa ilay tokantrano 
dia ilaina ny mamaritra miaraka tanjona iray na maromaro. Mampiray saina ny 
mpivady ny fanatanterahana izany. Izao anefa, mety hitovy ny tanjona kendrena fa 
ny fomba ho enti-manatanteraka izany no samy hafa ka eo no mety hitrangan'ny 
olana. Ilaina koa izany ny fampitoviana ny tadin-dokanga momba izany. 

24- Fanambadiana sa fiaraha-monina ? 

Mipetraka izany fanontaniana izany rehefa hita taratra ety ivelany fa mihena ny 
fanehoana fitiavana amin'ilay vady. Ho an'ny ankamaroan'ny olona anefa dia toa 
"zavatra mandeha ho azy" izany fanambadiana izany hany ka mangatsia-dava eny 
ny tokantrano na dia tsy mifamaly aza ny mpivady. Vao mainka hamafisin'ny taona 
mifanesy izany ka manjary toy ny mpianadahy sisa ireo mpivady ireo, miara- 
mitoetra sy miara-miaina fotsiny. Ary ny zava-doza dia tsy mahita tsirony intsony 
amin'ny fanambadiana saingy noho ny henatra ny fiaraha-monina sy ny fiangonana 
dia miharitra ao fotsiny. 

Eto koa dia mila famakafakana manokana ity lohahevitra ity nefa ny boky eto am- 
pelatanantsika dia mikendry fotsiny hanafosafo izany olana izany. Ny marina dia tsy 

fiaraha-monina fotsiny akory ny fanambadiana fa misy fitiavana ifanehoan'ny 
mpivady ao ary mila fiarovana sy fanamafisana amin'ny fotoana rehetra izany 
fitiavana izany. Mba mizara re isika Malagasy mifaneho fitiavan'ny mpivady tsy ho 
an'ny mpivady ihany fa eo anoloan'ny mpiara-monina ihany koa. Ary aza atao 
sakana mihintsy ny fandrosoan'ny taona ka hilazana hoe "raharahan'ny tanora 
izany fitiavana izany". Ny maty vady aza efa tsy fidiny koa nahoana no tsy mba 
araraotina ny fotoana mbola mahavelona anareo roa miaraka ? Ataovy tsapan'ny 
zanakareo fa tena mifankatia ary vao mainka aza mifankatia be be kokoa ianareo. 

25- Mianatra dieny izao hiatrika ny fahanterana 

Miha-antitra ny zava-miaina rehetra, fomban-javatra izany ka tsy tokony 
hatahorana. Saingy mila fanomanan-tsaina sy fanolokoloam-batana izany. 
Omanina ny atidoha tsy hatoritory. Jereo ange ry zareo vazaha fa miverina mianatra 
indray rehetra mipaka ny fotoanan'ny fisotroan-dronono. Mila mitozo mianatra 
zava-baovao hatrany mba tsy ho vahiny manoloana ny fihazakazaky ny teknolojia. 
Mila omanina koa ny fomba fisainana tsy hikatso ka hanjary ho kizitina lava no sady 
be tai-paraky. Tsy fanambaniana akory izany fa izany no sary hitan'ny tanora 
amin'ireo zoky be taona. Ny marina dia izao e : aza mihady tatatra hanelanelana 
anao amin'ireo tanora manodidina anao, aoka ezahina kosa ny hisian'ny tetezana 
hifampitana. Mila mahay sy mamantatra ny fomba fitenin'ny zatovo, ny fomba 
fisainany. 

Ankoatra izany, mila omanina ny fitaizana ny vatana amin'ny alalan'ny 
fanatanjahantena. Aza adino fa vao mipaka ny faha-50 taonanao dia efa mihena 30 
ka hatramin'ny 50% ny herim-batanao. Havaozy dieny mbola tanora ianao ilay 
sarinao rehefa antitra tsy ho olona mifararemotra, marary lava, verivery saina... 
Mbola ilain'ny fiaraha-monina ianao koa omany ny andraikitra vaovao hotananao 
rehefa mby amin'ny fahanterana. Averiko indray fa tsy mapahatahotra ny 
fahanterana, tsy mahamenatra ny atao hoe antitra. 

26- Nahalehibe zanaka 

Reharehan'ny mpivady izany ary tokony ho antoka ho an'ny fahanteran'izy ireo 
raha hainy ny nanabe ireo menaky ny ainy. Ary dia miampy indray izany ny isan'ny 
mpitafatafa sy mpiady hevitra ao an-tokantrano ao. Efa tokony hampitaina 
tsikelikely eo an-tanan'izy ireo ny adidy aman'andraikitra isan-karazany. Omena 
hasina koa izy ireo mba handray anjara amin'ny fiainan-tokantrano. Tsy ilaozan'izay 
fifandirana eo amin'ny zanaka sy ny ray aman-dreny noho ny faha-samy hafan'ny 
fomba fijery sy fisainana saingy zarina ny ankizy hitana hatrany ilay fifanajana eo 
amin'ny zoky olona sy ny zandry olona. 

27- Ny fampirafesana 

Mazana dia ny lehilahy mampirafy hatrany no tena resahina na dia mba manao toy 
izany koa aza ireo vehivavy sasany. Maro be moa ny antony mahatonga ny 
fampirafesana fa raha bangoina dia ny tsy fahaiza-manohitra fakam-panahy 
amin'ny firaisana ara-nofo. Raha tahiny mitranga izany ny olana toy izany dia ny 
fifampiresahan'ny mpivady ihany no vahaolana tsara indrindra mba tsy hisian'ny 
gidragidra izay mety hamotika tanteraka ilay tokantrano. Misy mantsy, ohatra, 
vehivavy tonga dia mamaly faty an-dRangahy avy hatrany ka iny koa izy manao sipa 
mba "hanalany ny fony", hono. Ao koa ireo lehilahy (izay mazana manao sipa etsy 
sy eroa !) no be hambo-po ery ka tsy tia intsony ny vadiny izay nanao sipa satria, 
hono, "efa nolotoin-dry zalahy" ilay Ramatoa !Mila hendry isika rehetra satria 
fihetsika kely mibirioka dia mety hanimba fiainana iray manontolo. 

Ny zavatra mahalasa saina dia ity, zary lasa "lamaody" ho an'ny fiaraha-monina 
ankehitriny ny fampirafesana na dia fantatra mialoha aza ny mety ho vokatra ratsy 
haterany. Jereo ange ireo karazana sarimihetsika asehon'ny televiziona antsika e ! 
Eo koa ireo tononkira fihainontsika an-davanandro. Mihondinkodina amin'io 
fampirafesana io ny lohahevitry ny ankamaroan'izy ireny. Midika izany fa ny zanaka 
izay mpanaraka ny fandaharana toy ireny dia voatefy tsikelikely hampirafy raha vao 
manandrana fotsiny ny fitiavana. Aleo ary rey olona beazina dieny mbola kely ny 
ankizy hankahala izany fampirafesana izany. 

28- Ny toaka sy ny zava-mahadomelina hafa 

Matetika dia ny fitarihan'ny naman-dratsy no mahatonga ny olona (na lahy na 
vavy) hidoroka toaka sy zava-mahadomelina hafa. Mety azo tsaboina amin'ny 
anatra sy fifampiresahana ihany izy ity raha mbola eo am-piandohana. Saingy 
mazana no lasa miaritra fotsiny sisa ny iray satria tsy tiany ho rava ny tokantranony. 
Midika izany fa tsy tokony ho varimbariana ny tsirairay amin'izay fandehan'ny 
fiainana ao an-tokantrano ao satria aleo misoroka toy izay mitsabo. Aza adino 
anefa fa mila fanohanana maharitra ny mpidoroka mba ahafahany miala tsikelikely 
amin'izany zava-dratsy izany. Tsy vitan'ilay vady irery intsony ny mamaha ny olana 
toy izany koa ilaina ny fanampian'ny hafa raha mbola tiana ilay tokantrano. 

29- Ny filokana 

Loza mihantona ho an'ny fianakaviana io zavatra io. Nisy namako izay nanambady 
lehilahy mpiloka. Faly ery izy fa mividy izay karazan'entana tiany rehefa mahazo 
vola rangahy. Saingy indrisy fa toy ny nofinofy fotsiny ny fananany izany televiziona 
lafo vidy izany na koa ny fatana mandeha etona... satria raha vao "banky" ilay 
vadiny dia amidiny daholo ny zavatra ao an-tokantrano ! Ny tena tsy tantin'ilay 
namako indrindra anefa dia ity : namidin'ilay rangahy hatramin'ny akanjon'ilay 
zanak'izy ireo ! Teo vao tena tsapan'ilay ramatoa fa tsy azo tsaboina intsony ny 

aretin-dokan'ny vadiny koa dia tapaka ny heviny fa hisaraka aminy izy. Ary dia rava 
ny tokantranon'izy ireo. Tandremo fa samy mety ho voan'ny viriosin-doka na ny 
lahy na ny vavy ary amin'ny fianakaviana sasany aza dia izy mivady mihintsy no 
indray mandeha any amin'ny "easino". Mila tezaina ho tia asa ny zanaka ao an- 
tokantrano fa tsy hanantena vintana mba ahazoam-bola. Ny olana koa dia ny 
fahamoran'ny lalao elektronika sy ny lalao video amin'ny finday. Tsy misy resaka 
vola loatra izy ireny fa dia sarihina tsotra izao fotsiny ny tanora hifaninana sy 
hifampikatroka mba ahaozana isa ambony. Tsy vita intsony ny fianaran-desona sy 
ny raharaha ao an-trano ary miha-marary ny maso sy ny loha. Mila miray loha ny 
mpivady eto ka miaraka mamaritra ny tena kilalao mety amin'ny zanany, ny 
fotoana hanomezany finday azy ireo ary koa ny karazana finday fanome ny tanora. 

30- Ny fitiavana tafahoatra zavatra/olona iray 

Ny loza dia io zavatra io na io olona io no hatao ambonin'ny zava-drehetra ao an- 
tokantrano. Jereo ange ny zava-misy amin'izao e: mpivavaka amina fiangonana iray 
ohatra ilay ramatoa, niova fo tanteraka ka nirotsaka amin'ny andraikitra izao na 
izao. Miala maraina ao an-trano "hanao ny asan'Andriamanitra" ary ny takariva vao 
miverina. Tavela ny fikarakarana ny ankohonana, tonga ny disadisa sy ny 
fifamaliana satria mety manaraka azy hatramin'ny ampahany betsaka amin'ny vola 
ao an-trano... Ao koa ohatra ralehilahy sy ny fitiavany baolina kitra tafahoatra 
loatra. Mety ho hita koa ny fitiavana haingo sy firavaka, ny fandaniana vola 
hanaingoana sy hanamboarana isan'andro lava ny fiarakodia sns. Mampiady ny 
zavatra toy izany satria lasa bodongerona sy didy jadona ary hevitr'olon-tokana no 
tsy maintsy hampanjakaina ao an-tokantrano ao. Tandremo fa na dia ny fitiavanao 
tafahotra loatra io asanao io aza dia mampihen-danja ny fitiavanao ny vadinao sy 
ny zanakao. 

31- Mifaneho ivelany nyfitiavana 

Raha ny marina dia tokony ho boky iray manokana no enti-mamakafaka ity 
lohahevitra ity satria tena zava-dehibe loatra izy io. Sady tsy talentan'ny ray aman- 
drenintsika loatra io fanehoana ivelany ny fitiavana. Asa na noho ny henatra na 
noho ny fiheverana fa zava-pady ny fanehoam-pitiavana na koa ny fisainana fa 
"mandeha ho azy" izany resaka fitiavana izany. 

Mba jereo ange ny fitaizana ny zaza menavava iray e. Samy manorokoroka sy 
manafosafo ary manambitamby azy daholo ny mpianakavy sy ny mpiara-monina 
aminy. Handringa ny fitomboan'ilay zaza raha tsy ampy ny fanehoam-pitiavana azy 
toy izany. Mila fanehoam-pitiavana amin'ny fotoana rehetra sy amin'ny toerana 
rehetra ny tsirairay avy amin'ny mpivady. Ny fomba hanaovana izany no mety ho 
samy hafa ary mazàna izy roroa ihany no mifankafantatra ny karazana fomba 
fanehoana. 

Aza menatra maneho fitiavana amin'ny andefimandrinao e! Azo atao izany rehefa 
mifanaraka sy manaja ny kolotsaina malagasy. Tsy voatery hifanorokoroka an- 
dalambe toy izay mahazatra an-dry zareo Tandrefana akory isika. Ny zavatra tsapa 
dia efa maro ireo mpivady malagasy — na tanora ireo na efa nahazo taona — no 
mahasahy mifampitantana eny an-tsena na eny an-dalana eny. Zavatra tsy fahita 
firy izany tany amin'ny roapolo taona lasa tany ! 

Efa mahazatra ny rehetra koa angamba ny teny mamy na koa ny f(if)anolorana 
fanomezana kely, tsara raha tsy hiandrasana tonon-taona sy fitsingerenan'ny andro 
nahaterahana vao manao izany. Ho an'ny sasany aza dia ny hampiontana (amin'ny 
lafiny tsara a!) ny fon'ilay vadiny no kendreny ka mahavita manomana ilay zava- 
miseho mihintsy izy. 

Tokony ho kolotsaina sy soatoavina hindrahindrain'ny Malagasy io fanehoam- 
pitiavana ivelany io mba ahatsapan'ny zanaka ny maha-zava-dehibe ny fitiavana. 
Endrika iray enti-manabe ny taranaka ihany koa izany. 

V. HIRAY KARAN-DOHA SA HISARA-BELONA ? 

Ny hamisavisana ny ratsy hono mba hihavian'ny soa hoy ny Ntaolo malagasy. Misy 
fetrany ny fiarahan-dalana satria lalanan'ny fiainana izany. Aza mihevitra fa na dia 
efa 50 taona nivadiana aza ny mpivady dia tsy hangataka fisaraham-panambadiana 
! Ny zaza fito koa ange tsy mahafehy trano e ! Saingy raha mbola azo atao dia aleo 
ny fahafatesana no hampisaraka fa tsy ny olombelona. 

1- Maty vady 

Tsy mba fomban'ny olona ny maminavina ny zavatra toy izany hany ka tsy maintsy 
mafy foana ny fidonany. Ny olana anefa dia ity: raha olon-tokana hatrany no 
mampidi-bola ao an-tokantrano dia mety hatahorana ny hoavin'ilay fianakaviana 
manontolo. Aleo dieny mbola any am-boalohany dia efa mifampitsinjo, mifanampy 
ary mifanohana tsara ny mpivady. Adidy mavesatra ho an'izay tavela eo ny 
fiandraiketana ny ankizy mbola tsy mahaleo tena. Tsarovy fa ny mpiray tampo sy ny 
fiaraha-monina dia manampy fotsiny fa izay tavela eo no tena tompon'andraikitra. 

2- Mety ho rava tokantrano amin'ny fotoana rehetra 

Asa raha ny fandrosoana no mihazakazaka mafy fa efa marobe ny tranga toy izany 
amin'izao fotoana izao. Ao ny vao vita mariazy latsaky ny herintaona monja nefa 
dia efa misaraka sahady. Misy koa ireo zokiny efa nahalehibe zanaka (ary efa 
manan-jafy aza ny sasany) no tsy mahazaka intsony ny firaisa-monina ka misitaka 
ary dia misaraka. Loza mananontanona ny tokantrano amin'ny fotoana rehetra 
izany ny fahapotehana koa aoka samy hitandrina. 

3- Hanambady fanindroany sa hitoetra irery mandra-pahafaty ? 

Fanontaniana saro-baliana io. Mazava ho azy fa ho sarotra ny hahita izay olona 
tena sahaza ny tena, sarotra koa ny hanavao fiainana satria raha tsy mitandrina dia 
mety hiverina indray ilay olana teo aloha. Tsy mora koa anefa ny hitoetra irery tsy 
misy mpikarakara. Ity fahafahana misafidy ity izany rey olona tsy mitondra 
fahasambarana foana akory ! Sarotra ny miaina koa aleo misaintsaina tsara izay 
fanapahan-kevitra raisina. 

TENY FAMARANANA 


Resaka mitohy ity fanambadiana ity. Tokony hasiana sehatra hifampitaizana 
momba izany satria voakasiky ny resaka fitiavana sy fanambadiana ny olon-drehetra 
izay efa mahatsiaro saina sy afaka mieritreritra. Ny famerana io resaka io hatreo 
amin'ny fanomanana ny raharaham-panambadiana fotsiny dia tena fahadisoana 
be. 

Mivoatra hatrany ny fifandraisana: mifanintona sa mifampitsipaka ? Ny fomba 
fisainana hitondrana ny fiainana angamba dia ity : mila mifankafantatra izay hivady 
sy ny efa mpivady. Mila miara-mikatsaka ilay fitobohana (équilibre) mba 
hamenoana ny banga sy ny tsy fitoviana. 

Ny zava-kinendrintsika tamin'ity boky ity izany dia ny fanomanan-tsaina sy 
fanabeazana dieny mbola kely mikasika ny fanambadiana sy izay lohahevitra 
rehetra manodidina azy io. 

Anjara asa tsy an'ny mpivady irery fa an'ny lafin-kavana sy ny fiaraha-monina 
ankapobeny izany. Ilaina trandrahana tsara ohatra ny zava-tsoa atolotry ny 
fanambadiana izay "tena mifototra amin'ny fivavahana kristiana". 

Ny tanjona faratampony dia ho Firenena vanona isika satria fianakaviana vanona 
nampanjarian'ny fiaraha-monina izay manao ho zava-dehibe — eny ho zava-masina 
aza — ny atao hoe fanambadiana. 

FIDIlfìlfìO F. Henriel dia niofana ho mpompianatra teny 
frantsay tao amin'ny 6co/e Normale 5upérieure fìmpefiloha ary 
nampianatra teny frantsay amam-polo taonany tao 
fìntanananarivo sy tany amin'ny faritany. Fantatra koa izy eo 
amin'ny tontolon'ny fampiasana ny teny 6SP6RFINTO satria 
nandalina ny fampianarana izany tany ivelany ary lasa 
mpampianatra teny 6SP6RFINTO manerana ny Nosy. 
Mpanoratra tononkalo sy boky tantara amin'ni,) teny 
€SP€RfìNTO no sady mpanoratra boky fianarana io teny io 
ihany koa izy. Vao tsy ela akory izay izy no nanangana "rodio uueb" 
ary tompona gazety samy amin'ni,j teny €SP€RFINTO. 



Lohahevitra mahaliana ny mpanoratra ny fanabeazana ary singa iray 
amin'izany ny momba ny fanambadiana izay tataovan-doza tokoa amin y izao 
fotoana izao raha jerena ny salanisan'ireo mpivady mitaky fisarahana. Raha 
dinihina dia tokony mbola vao eo ankohonan'ny ray aman-dreniny dia efa 
beazina amin'izany resaka fanambadiana izany ny tanora. Izany no tena 
tanjon'i Henriel tamin'ny nanoratany ity famelabelaran-kevitra ity. 



